VIII.  Privilegium pro coenobio Admontensi.  Anno 1144, Mart. 21.[PEZ,  Thesaur. Anecd.,  III, III, 663.]
LUCIUS episcopus, servus servorum Dei, dilecto filio GOTEFRIDO abbati monasterii quod Admontis dicitur in Salzpurgensi parochia situm, ejusque fratribus tam praesentibus quam futuris regularem vitam professis in perpetuum.
Cum omnibus Ecclesiis et ecclesiasticis personis ex injuncto nobis a Deo apostolatus officio debitores existamus: illos tamen paternis affectibus nos convenit amplius confovere, qui postpositis rebus saecularibus omnipotentis Dei servitio se arctius alligarunt. Quapropter, dilecti in Domino filii, vestris rationalibus postulationibus clementer annuimus, et praefatum Admontense monasterium, in quo divino mancipati estis obsequio, sub apostolicae sedis tutela et protectione suscipimus et praesentis scripti pagina communimus: quod utique a Gebehardo Salzpurgensi archiepiscopo felicis memoriae in sua dioecesi constat esse constructum, atque multis bonis ditatum. Insuper etiam quascunque possessiones, quaecunque bona a praefato Gebehardo seu a successore suo Tyemone archiepiscopo, seu aliis Dei fidelibus in decimis vel donationibus aliorum agrorum collata sunt, vel in posterum offerri contigerit, in terris, in vineis, vel quibuslibet aliis possessionibus, quaecunque etiam concessione pontificum, largitione regum vel principum, oblatione fidelium, seu aliis justis modis idem coenobium acquisierit, praesentis vobis scripti pagina confirmamus, in quibus haec propriis duximus exprimenda vocabulis: praedium, quod dedit episcopus Gebehardus in silva, quae dicitur Frizewalt ex utraque parte fluminis ab Horgeprukke usque Schratengaste cum decimis et omnibus utilitatibus suis praedium, quod apud Chatse ab Ottone per concambium suscepistis. Decimas a Gebehardo episcopo canonice vobis concessas. Praedium, apud Elsindorf cum Ecclesia et suis pertinentiis. Apud Halle juxta monasterium quidquid ibi episcopi videlicet Gebehardus, Tiemo et Chunradus vobis concesserunt. Nulli autem episcopo, nec abbati ipsi, nec personae alicui facultas sit bona ejusdem coenobii in feudum sive beneficium sine consensu meliorum et discretorum fratrum aliquibus dare, nec modis aliis alienare. Prohibemus quoque ut nulli fratrum post factam professionem absque abbatis totiusque congregationis permissione liceat ex eodem claustro discedere, discedentem vero absque communi litterarum cautione nullus audeat retinere. Sane sepulturam ipsius loci liberam esse censemus, ut quicunque, se illic sepeliri deliberaverint, nisi excommunicati sint, extremae eorum voluntati nullus obsistat, salva tamen justitia matricis Ecclesiae. Laicos sive clericos saeculares ad conversionem suscipere nullius episcopi vel praepositi contradictio vos inhibeat. Praeterea hospitalem domum a venerabili fratre nostro Chunrado apud Friesach constructam et Admontensi coenobio cum decimis apud Mothnizze antiquis et novellis et cum caeteris omnibus sive patellis sive silvis aut agris sive mancipiis vel cum concambio, sive rationabili donatione donatam vobis apostolico privilegio roboramus. Obeunte vero te, nunc ejusdem loci abbate vel tuorum quolibet successorum, nullus inibi qualibet subreptionis astutia seu violentia praeponatur, nisi quem fratres communi consensu, vel pars consilii sanioris, secundum Dei timorem et beati Benedicti Regulam praeviderint eligendum. Nulli hominum omnino fas sit idem coenobium perturbare aut ejus possessiones auferre, vel ablatas retinere, minuere, aut temerariis vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva Salzpurgensis archiepiscopi canonica reverentia, cui tamen omnino non liceat eidem vexationem aliquam vel consuetudinem, quae regularium quieti noceat irrogare. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaterit, secundo tertiove commonita, si non satisfactione digna emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen, amen.Ego Otto diaconus cardinalis S. Georgii ad Ego Lucius Catholicae Ecclesiae episcopus subscripsi. Ego Chunradus Sabinensis episcopus subscripsi. Ego Theodewinus S. Rufinae episcopus subscripsi. Ego Ymerus Tusculanus episcopus subscripsi. Ego Gregorius presbyter cardinalis tit. Calixti subscripsi. Ego Gwido presbyter cardinalis. tit. S. Chrysogoni subscripsi. Ego Rainerus presbyter cardinalis. tit. S. Stephani in Coelio monte subscripsi. Ego Gregorius diaconus cardinalis Sanctorum Sergii et Bacchi subscripsi. Velum Aureum subscripsi. Ego Gebehardus diaconus cardinalis. S. Mariae in Dominica subscripsi. Ego Petrus diaconus S. Mariae in Porticu subscripsi. Data Lateranis per manum Baronis capellani et scriptoris XII Kalend. April., indict. VII, Incarnationis Dominicae anno 1143, pontificatus vero domini Lucii papae anno I.